Imtella' Novembru 7, 2021 Rapport: Liam Carter L-aħbarijiet din il-ġimgħa kienu ddominati mill-COP26, konferenza tan-Nazzjonijiet Maqgħuda li wasslet għall-ftehmiet storiċi iżda wkoll għal kontroversja fuq livelli differenti saħansitra moviment internazzjonali ta' żgħażagħ li ħareġ fit-toroq jsemma leħnu għal miżuri konkreti. Il-leħen tal-mexxejja t'għada jinsab preżenti wkoll fis-sala tal-konferenza, bil-ġurnata tal-ħadd tkun impenjattiva ferm għall-delegazzjoni Maltija magħmula minn membri tal-Kunsill Nazzjonali taż-Żgħażagħ. Il-vuċi taż-żgħażagħ Maltin mistennija tasal għal widnejn il-parteċipanti fis-summit COP26 organizzat min-Nazzjonijiet Magħquda permezz ta' delegazzjoni mill-Kunsill Nazzjonali taż-Żgħażagħ. L-uffiċjal internazzjonali tal-kunsill, Nigel Caruana, flimkien ma' Steven Bajada li hu d-Direttur tal-Bidla fil-Klima u s-Sostenibiltà jinsabu fi Glasgow fejn qed iħabirku biex tiddaħħal klawżola importanti fid-dikjarazzjoni li mistennija tiġi adotta fl-aħħar tal-laqgħat. "L-irwol tagħna, per se, bħala KNŻ huwa li nirrappreżentaw kemm lil dawk iż-żgħażagħ li jħossuhom urtrati u rrabjati f'ċertu sens inġusti li mhux qed isir biżżejjed għall-ambjent u min-naħa dawk iż-żgħażagħ li qed imexxu n-negozjati hawnhekk u qed jgħidu, isma ż-żgħażagħ għandhom vuċi, ħadna rappreżentazzjoni ġol-COP u aħna bħala Malta qed naħdmu ħafna ma' sħabna l-UE biex ngħaddu paragrafu miktub miż-żgħażagħ u jkun miktub fid-dikjarazzjoni finali ta' COP26." Il-COP26 imwaqqfa bil-għan li d-dinja tintrabat għal azzjoni konkreta fir-rigward tat-tibdil fil-klima ġabet reazzjonijiet mħallta. Waqt li wittiet it-triq għal numru ta' ftehmiet sinifikanti: it-tnaqqis fl-emissjonijiet u deforestazzjoni kif ukoll miri ċari minn diversi pajjiżi għall-istatus newtrali ta' karbonju, l-avveniment ma kienx nieqes mill-kontroversji. Ironikament il-COP26 wassal biex jiskatta summit ieħor 'COP26 Coalition': ir-risposta tal-attivisti li jħossuhom urtati fl-isfond ta' wegħdiet passati li ma ssarfux f'ġustizzja ambjentali. Il-vuċi tagħhom ma dwietx biss fit-toroq ta' Glasgow, fejn qed jittella' l-COP26 iżda madwar bosta pajjiżi u kontinenti, b'figura ewlenija f'dal-attivisti f'dan il-moviment sejħet il-COP26 bħala 'falliment.' Il-kontroversja ma tiqafx mal-azzjoni tal-mexxejja jew in-nuqqas tagħha. Il-laqgħa attirat kritika wkoll għall-platti offruti fil-konferenza, hekk kif 60% tal-ikel hu magħmul mill-ħalib u l-laħam li jikkontribwixxu għal żieda fil-karbonju.